钦定古今图书集成/理学汇编/经籍典/第054卷 > 《易原》 > 参两倚数图
## 钦定古今图书集成/理学汇编/经籍典/第054卷 > 《易原》 > 参两倚数图

数之为名，起于图书。图书相成，不能废一。善乎全子
之言曰：“卦统老少，爻用九六者，以数之相倚而成也。
一前倚乎六，后倚乎九；二前倚乎七，后倚乎八。三前
倚乎八，后倚乎七。四前倚乎九，后倚乎六。五前倚乎
十，后倚乎五。前倚为图，后倚为书。九六七八，动静交
合，参两参伍，老少环拱。用者四位，故蓍以四揲即四”
为奇，为天第一，重四为偶，为地第二，参两合者齐于
十五，归奇则乾九坤六，过揲则三十六二十四，体用
一原，皆三皆两，四象之所以成，八卦之所以立，六爻
之所以变化，皆从此出。若倚图而废书，或倚书而废
图，则为《易林》，为卦气，为太元潜虚，为元包，洞极范极。
生而不克，克而不生，岂自然之道乎？“自然之道，一必
有两，两必统三”，皆莫知其然而然也。